**Notă informativă**

**asupra proiectului de Hotărîre a Guvernului „Pentru aprobarea Regulamentului cu privire la modul de selectare a societăților de audit și termenii de referință pentru auditarea situațiilor financiare anuale ale întreprinderilor de stat și societăților pe acțiuni în care cota statului depășește 50% din capitalul social”**

Necesitatea elaborării proiectului de Hotărîre a Guvernului „Pentru aprobarea Regulamentului cu privire la modul de selectare a societăților de audit și termenii de referință pentru auditarea situațiilor financiare anuale ale întreprinderilor de stat și societăților pe acțiuni în care cota statului depășește 50% din capitalul social” este generată de prevederile art. 131 alin. (2) al Legii nr. 146-XIII din 16 iunie 1994 cu privire la întreprinderea de stat, cu modificările și completările ulterioare și a art. 89 alin. (1) al Legii nr. 1134-XIII din 2 aprilie 1997 privind societățile pe acțiuni, cu modificările și completările ulterioare.

Prezentul proiect stabilește modul de selectare a societăților de audit și termenii de referință pentru auditarea situațiilor financiare anuale ale întreprinderilor de stat și societăților pe acțiuni în care cota statului depășește 50% din capitalul social.

Astfel, la concursul de selectare participă societățile de audit incluse în Lista societăților de audit, aprobată anual în modul corespunzător de către Guvern. Societatea de audit care participă la concursul de selectare, trebuie să întrunească cerințele privind modul și termenul de prezentare a scrisorii de înaintare a ofertei, precum și structura ofertei. De asemenea, proiectul stabilește evaluarea și selectarea societăților de audit de către Consiliul de administrație al întreprinderii de stat sau după caz, de Consiliul societății pe acțiuni.

Scopul termenilor de referință constă în oferirea informației necesare fondatorului/acționarului privind elaborarea și fundamentarea deciziilor corespunzătoare în urma auditării situațiilor financiare anuale și efectuării analizei informațiilor conținute în situațiile financiare anuale ale entităților.

Termenii de referință includ cerințe privind efectuarea auditului, întocmirea și prezentarea scrisorii către persoanele însărcinate cu guvernanța și către conducere, determinarea indicatorilor de analiză a activității economice și performanță financiară, întocmirea și prezentarea raportului auditorului.

Prevederile prezentului proiect vor asigura eficienţa mecanismelor de selectare a societăților de audit, precum și de auditare de către societățile de audit a situațiilor financiare anuale ale întreprinderilor de stat și societățile pe acțiuni în care cota statului depășește 50% din capitalul social.

**Secretar de stat Veronica URSU**